[pic] | COMISIA COMUNITĂŢILOR EUROPENE |

Bruxelles, 14.8.2007

COM(2007) 471 final

RAPORTUL COMISIEI CĂTRE CONSILIU ŞI PARLAMENTUL EUROPEAN

Regiunea Administrativă Specială Macao: Raport anual pentru 2006

RAPORTUL COMISIEI CĂTRE CONSILIU ŞI PARLAMENTUL EUROPEAN

Regiunea Administrativă Specială Macao:Raport anual pentru 2006

Anterior retrocedării regiunii Macao Chinei în decembrie 1999, Comisia s-a angajat „să monitorizeze îndeaproape şi să promoveze punerea în aplicare a principiului «o ţară, două sisteme» pentru a sprijini pe deplin autonomia politică, economică şi culturală a Macao”[1]. În 2006, Comisia a reiterat promisiunea de a continua să publice rapoarte anuale cu privire la evoluţiile constituţionale, politice, comerciale, economice şi bilaterale din Macao[2]. Prezentul raport este al şaptelea de acest gen din 2000.

Macao rămâne în continuare un partener important pentru Uniunea Europeană, împărtăşind aceleaşi valori şi interese în domeniile economic, de reglementare, educaţional, social şi cultural. De la data retrocedării, relaţiile între Uniunea Europeană şi Macao au continuat să se aprofundeze şi să se extindă în aceste domenii, păstrând caracterul practic şi având la bază interesul reciproc. În anul 2006, cooperarea şi relaţiile UE-Macao au fost consolidate mai mult.

1. Evoluţii politice

Situaţia politică şi constituţională din cadrul Regiunii Administrative Speciale Macao din 2006 a rămas stabilă pentru încă un an, deşi un important incident guvernamental a marcat finele anului 2006 (a se vedea în cele ce urmează). Propunerile cu privire la viitoarea evoluţie constituţională a Macao au fost amânate pentru 2008 sau ulterior acestei date. În urma discursului cu privire la cadrul politic pentru 2007, prezentat la 16 noiembrie 2006, şeful executivului Guvernului Macao, Edmund Ho, a declarat că nu este posibilă introducerea de alegeri directe în 2009 sau imediat după 2009 şi că problema ar trebui, mai întâi, analizată cu atenţie. S-a precizat că proiectele de lege cu privire la dispoziţiile electorale pentru şeful executivului şi pentru Adunarea Legislativă din 2009 vor fi prezentate Adunării Legislative în 2008. Comisia Europeană a luat act de anunţul dlui Ho şi aşteaptă lansarea planului privind evoluţia democratică.

În Macao, guvernul şi populaţia se confruntă cu provocări în continuă creştere, rezultate din schimbările economice şi sociale deosebit de accelerate care au început în anul 2002. Chiar succesul Macao duce la apariţia câtorva probleme: abundenţă pentru unii, dar scăderea veniturilor reale pentru categoriile populaţiei mai sărace, presiune ca urmare a schimbărilor sociale rapide, precum şi efecte induse şi costuri generate de aceste evoluţii. Un sfert din forţa de muncă este acum forţă de muncă importată. Cetăţenii care şi-au pierdut locul de muncă îşi exprimă nemulţumirea. Boomul din Macao duce la creşterea rapidă a costului vieţii, în special preţurile aferente sectorului imobiliar cresc mai repede în raport cu creşterile salariale ale unor categorii mai sărace, reducând astfel nivelul veniturilor reale ale acestora. Importante proiecte imobiliare duc la schimbarea caracterului Macao, generând presiune asupra mediului înconjurător. Creşterea rapidă a numărului de automobile şi motociclete pe străzile înguste ale Macao au dus la ambuteiaje şi poluare. Administraţiei îi revine provocarea de a optimiza gestionarea sistemului social care să garanteze că cei care beneficiază de generoasele sisteme de ajutor ale guvernului sunt cei care au nevoie de acestea şi de a ameliora cadrul de reglementare, precum şi condiţiile forţei de muncă importate.

La 1 mai 2006, aceste presiuni au dus la o importantă manifestaţie publică de denunţare a politicii guvernului în materie de muncă, cu revendicări legate de faptul că lucrătorii clandestini erau acceptaţi şi beneficiau de un cadru legislativ inadecvat în Macao. Tulburările care au avut loc cu ocazia manifestaţiei au indicat gradul ridicat al nemulţumirilor, deşi aparent limitate la categoriile care nu beneficiază de pe urma boomului din economie şi de pe forţei de muncă.

Un important incident guvernamental a survenit în decembrie 2006 când unul din înalţii funcţionari ai Macao – ministrul transporturilor şi al lucrărilor publice, dl Ao Man-long – a fost arestat sub suspiciune de corupţie. Aceasta se pare că a survenit în urma unei anchete comune întreprinse de Hong Kong şi Macao în lupta împotriva corupţiei. Ao este cel mai înalt funcţionar care a fost arestat sub suspiciune de corupţie de la revenirea Macao sub autoritate chineză în anul 1999. Cu ocazia anunţului privind arestarea, şeful executivului Macao, dl Edmund Ho, a declarat că există dovezi că Ao era implicat în acţiuni de corupţie şi că a făcut abuz de poziţie în interes personal. Ao răspundea de infrastructura Guvernului Macao, de sistemul de depozitare a deşeurilor şi de proiectele de transport şi mediu ale Guvernului Macao, de la data retrocedării în anul 1999. Lipsa de transparenţă în sistemul de depozitare a deşeurilor în Macao, precum şi mecanismele de atribuire a contractelor de lucrări publice au fost criticate pe larg în presă.

Problemele menţionate anterior generează anumite preocupări cu privire la impactul general al acestora asupra cadrului socio-economic din Macao. Comisia speră că Guvernul Regiunii Administrative Speciale va lua toate măsurile necesare pentru a răspunde acestor probleme pertinente.

Pe plan extern, Macao a continuat să joace un rol de platformă în relaţiile internaţionale ale Chinei cu Portugalia şi lumea lusofonă prin intermediul mecanismelor gestionate în cooperare cu Guvernul Central al Republicii Populare Chineze. În luna septembrie, Macao a găzduit cea de-a doua conferinţă ministerială a Forumului privind cooperarea economică între China şi ţările lusofone. De asemenea, Macao a găzduit jocurile lusofone în octombrie 2006.

2. Evoluţii economice

În 2006, Macao era una din economiile cu cea mai mare rată de creştere din lume. PIB-ul a înregistrat un salt de 16,6% în termeni reali în 2006, după o creştere moderată de 6,9% în 2005. Creşterea s-a datorat veniturilor din jocurile de noroc, boomului din investiţii şi construcţii, consumului puternic şi exporturilor susţinute de bunuri şi servicii. Creşterea economică s-a produs concomitent cu construirea şi inaugurarea de noi cazinouri, de alte facilităţi legate de jocurile de noroc şi de proiectele hoteliere şi rezidenţiale. Fluxurile de vizitatori au continuat să atingă noi maxime record de la an la an începând cu liberalizarea din 2002 a regimului jocurilor de noroc şi a liberalizării şi extinderii programelor de atragere a vizitatorilor de pe continent de către China continentală. S-a estimat că aproximativ 500 000 vizitatori sosesc în fiecare săptămână în Macao, ceea ce reprezintă totalul populaţiei Macao. La finele lui 2006, rata şomajului a înregistrat nivelul cel mai scăzut (3,5%) de la retrocedare, în timp ce presiunea inflaţionistă a devenit tot mai acută – în special în ceea ce priveşte domeniul imobiliar. Venitul pe cap de locuitor în Macao a depăşit, se pare, nivelul celui din Hong Kong, pentru prima dată în 2006. Cu toate acestea, Regiunea Administrativă Specială Macao se caracterizează printr-o inegalitate puternică şi tot mai mare a veniturilor.

În 2006, veniturile totale din jocuri de noroc ale Macao le-au depăşit pe cele realizate de Las Vegas, plasând Macao ca cea mai mare piaţă a jocurilor de noroc din lume. Macao adoptă iniţiative în vederea diversificării afacerilor în afara sferei cazinourilor, precum congrese şi expoziţii, turism în complexuri hoteliere, sporturi şi turism cultural. Cu toate acestea, creşterea semnificativă a veniturilor din cazinouri înseamnă că acestea continuă să reprezinte o pondere tot mai mare în economie.

Sectorul privat a preluat un anumit număr de proiecte imobiliare pe parcursul anului. Se preconizează că numărul total al camerelor de hotel se va tripla în momentul realizării acestor proiecte în următorii ani. Se deschid alte noi cazinouri, extinzând facilităţile şi capacitatea pentru jocurile de noroc. Cu toate acestea, există îngrijorări în privinţa unei posibile oferte supradimensionate în viitor. Exporturile cu mărfuri s-au redresat în 2006 ulterior scăderii drastice înregistrate în 2005 când s-au eliminat contingentele globale pentru produsele textile. Exporturile din Regiunea Administrativă Specială Macao către China continentală care constau în principal în articole textile şi de îmbrăcăminte supuse anterior restricţiilor, au înregistrat o creştere de peste 50% în primul semestru al anului 2006. Importurile au continuat să crească în acelaşi timp cu consumul şi investiţiile puternice, ceea ce a dus la creşterea deficitului balanţei comerciale. Producţia reprezenta numai 5% din PIB-ul Macao în 2006.

Veniturile bugetare au continuat să înregistreze creşteri foarte mari ca urmare a creşterilor considerabile a veniturilor din taxele pe jocurile de noroc. Surplusul bugetar important şi în creştere a permis Guvernului Regiunii Administrative Speciale Macao să investească în programe de dezvoltare pe termen lung pentru evoluţia economică, infrastructurală şi educaţională. Proiectele importante pe termen lung cuprind: sistemul rapid de tranzit în masă cu trenuri uşoare, reamenajarea urbană şi asanarea terenurilor. Datorită economiei puternice, oferta pentru forţa de muncă a devenit foarte restrânsă – în special în ceea ce priveşte lucrătorii calificaţi din sectorul construcţiilor şi din cel al serviciilor. În cursul anului 2006, importul de forţă de muncă a crescut semnificativ, cu peste 60%, la mai mult de 50 000 lucrători. Majoritatea lucrătorilor din import sunt angajaţi în sectorul construcţiilor, serviciilor şi în cel al jocurilor de noroc. Forţa de muncă importată provine în principal din China continentală şi, mai recent, din Hong Kong. Rata şomajului continuă să scadă, atingând cel mai redus nivel (3,5% în ultimul trimestru al anului 2006).

Există indicii că în anii următori economia şi Guvernul Macao se vor confrunta cu probleme tot mai mari pentru a atinge dezvoltarea durabilă; pentru a răspunde costurilor tot mai ridicate şi efectelor induse (mediu, ambuteiaje, diferenţe sociale) ale unui boom economic; pentru a extinde capacitatea în ceea ce priveşte infrastructura şi forţa de muncă necesară pentru satisfacerea cererii; şi pentru a lărgi baza îngustă a economiei în sensul diversificării acesteia.

3. Aspecte comerciale şi sectoriale

Drepturile de proprietate intelectuală. Deşi recunoaşte eforturile continue ale Macao în vederea actualizării cadrului său legislativ şi a structurii de punere în aplicare a legii în scopul protejării drepturilor de proprietate intelectuală, Comisia Europeană este preocupată de încălcarea drepturilor de proprietate intelectuală în unele sectoare. Cazul cel mai cunoscut este cel al societăţilor care oferă acces la programe de televiziune prin antenă şi care furnizează de mai mulţi ani semnale de televiziune piratate pentru programele europene şi americane, încălcând drepturile societăţii de difuziune cu licenţă, Macau Cable TV. În urma unui litigiu prelungit, a intervenţiei guvernului şi a demersurilor diplomatice susţinute ale UE şi ale ţărilor gazdă ale deţinătorilor de drepturi, probabil că în disputa cu privire la drepturile de proprietate intelectuală s-a ajuns la o posibilă soluţie prin achiziţionarea Macau Cable TV de către o societate din Macao care oferă acces la programe de televiziune prin antenă. Comisia speră că noua structură de proprietate va duce la remedierea abuzurilor anterioare în materie de drepturi de proprietate intelectuală şi va continua să monitorizeze situaţia.

Combaterea spălării banilor. Comisia Europeană salută eforturile Macao pentru consolidarea cadrului legislativ de combatere a spălării banilor şi a terorismului. Legislaţia cu privire la combaterea spălării banilor şi a terorismului a fost adoptată în aprilie 2006. Biroul financiar, un nou organ guvernamental cu atribuţii în lupta împotriva spălării banilor şi a finanţării terorismului a fost instituit anul acesta pentru a întări supravegherea. Având în vedere cantităţile mari şi considerabile de numerar care trec prin cazinourile din Macao, problema trebuie supusă în continuare atenţiei autorităţilor din Macao.

Banco Delta Asia. In 2006, Guvernul Macao a continuat să gestioneze „din punct de vedere administrativ” Banco Delta Asia care fusese acuzată de spălare de bani în numele RPDC/Coreea de Nord de către Ministerul de Finanţe al SUA în 2005. Se pare că Guvernul Macao a continuat relaţiile strânse şi de cooperare cu principalii săi parteneri internaţionali în acest sens – în special cu SUA şi China continentală – în această problemă de importanţă internaţională.

Directiva UE privind impunerea veniturilor din economii. În 2006, Comisia şi-a exprimat interesul cu privire la iniţierea unor discuţii preliminare cu Guvernul Regiunii Administrative Speciale Macao în vederea promovării introducerii unor măsuri echivalente celor ale Directivei CE privind impunerea veniturilor din economii. În conformitate cu politica fiscală consacrată de promovare a principiilor de bună guvernare acceptate pe plan internaţional la o scară cât mai extinsă posibil, Comisia propune să colaboreze cu Macao în vederea îmbunătăţirii transparenţei şi a schimbului de informaţii, consolidării măsurilor de aplicare a legii pentru evitarea evaziunii şi fraudelor fiscale şi, în special, promovarea aplicării măsurilor echivalente celor aplicate la nivelul UE în materie de impunere a veniturilor din economii. Comisia ar saluta acceptul oficial al Guvernului Regiunii Administrative Speciale de a iniţia discuţii de lucru preliminare referitoare la acest subiect.

Acordul pentru un parteneriat economic mai strâns (CEPA) între China continentală şi Macao a intrat în cea de-a patra fază în 2006. În conformitate cu Suplimentul III la CEPA (CEPA IV), semnat în iunie 2006, s-au introdus 13 noi măsuri de liberalizare în domeniul comercializării serviciilor, deschizând 26 de sectoare de servicii pentru întreprinderile Macao în China continentală. În ceea ce priveşte facilitarea comerţului şi a investiţiilor, s-au introdus noi domenii de cooperare, inclusiv drepturile de proprietate intelectuală, serviciile de expoziţie şi medicina chinezească. Toate măsurile produc efecte de la 1 ianuarie 2007.

Mediu . Este bine cunoscută prioritatea pe care UE o acordă problematicii schimbării climatice, poluării aerului şi apei. Comisia consideră cooperarea transfrontalieră internaţională în această privinţă ca fiind esenţială şi benefică la nivel global. Comisia este pregătită să coopereze cu Macao, să sprijine şi să încurajeze punerea în aplicare a acestor măsuri şi să exploreze posibilitatea unei cooperări trilaterale cu China continentală, dacă este cazul.

4. Relaţiile şi cooperarea UE-Macao

La 26 octombrie 2006, pentru a prezenta propunerile pentru viitoarele relaţii UE-Macao, Comisia a adoptat Comunicarea intitulată: „Uniunea Europeană, Hong Kong şi Macao: posibilităţi de cooperare pentru perioada 2007-2013”[3], care a fost aprobată în cadrul concluziilor Consiliului din 12 decembrie. Comunicarea a identificat sectoare cheie pentru a progresa în domeniul cooperării: comerţ şi vamă; finanţe; relaţii internaţionale (inclusiv la nivel academic); transport; mediu înconjurător; sănătate şi siguranţă alimentară. S-a propus, de asemenea, menţinerea dialogului între Comisie şi Regiunea Administrativă Specială Macao, în domeniile care intră în sfera de competenţă a acestora.

La 21 decembrie 2006, Consiliul a adoptat un instrument de finanţare pentru cooperarea cu ţările industrializate şi cu alte ţări şi teritorii cu venituri mari, inclusiv Macao. Comisia va discuta şi conveni cu Macao elementele unui program de cooperare care va fi finanţat prin acest instrument şi care ar trebui să înceapă la sfârşitul anului 2007.

La 19 iunie 2006, preşedintele Barroso l-a primit pe şeful executivului Macao, Edmund Ho, la Bruxelles. Cei doi lideri au convenit că Macao şi Uniunea Europeană ar trebui să dezvolte, să lărgească şi să aprofundeze cooperarea în domeniile de interes comun. Au convenit, de asemenea, să menţină contacte strânse la toate nivelurile şi să se asigure că relaţiile se dezvoltă într-o manieră pozitivă, recunoscând şi răspunzând tuturor provocărilor şi oportunităţilor în mod rapid şi eficient. De asemenea, şeful executivului Macao, Edmund Ho, s-a întâlnit cu lideri ai Parlamentului European, la Bruxelles.

Cooperarea UE-Macao în domeniile vamal, al interpretării şi al formării profesionale a continuat în anul 2006. Finanţarea UE în cadrul programului AENEAS – pentru acţiunea MIGRAMACAU – a fost aprobată pentru formarea funcţionarilor din sectorul imigraţiei din Macao. Comitetul pentru readmisie CE-Macao s-a reunit în ianuarie 2006 şi a revizuit punerea în aplicare a Acordului pentru readmisie CE-Macao şi cooperarea continuă în domeniul imigraţiei.

Comisia Europeană a remarcat că prezenţa tradiţională bine stabilită a întreprinderilor UE în Macao scade; Comisia Europeană speră că sunt întrunite condiţiile de concurenţă echitabile pentru toate părţile interesate în căutare de oportunităţi de afaceri în cadrul Regiunii Administrative Speciale Macao. Reprezentanţa Comisiei Europene acreditată la Macao (cu sediul în Hong Kong) a continuat să menţină relaţii ample, să organizeze vizite constante şi să stabilească legături cu Macao. Pe toată durata anului, aceasta a desfăşurat un program diplomatic şi de informare publică activ şi extins, proiectând prin intermediul mass-mediei şi al societăţii din Macao valorile şi politicile UE în domeniile economic, de reglementare, social, educaţional şi cultural. Comisia a reînnoit, de asemenea, contractul cu Universitatea din Macao care găzduieşte un Centru European de Informare.

[1] Comunicarea Comisiei către Consiliu şi Parlamentul European: „Uniunea Europeană şi Macao: după anul 2000” Bruxelles, 12.11.1999, COM (1999) 484 final.

[2] „Uniunea Europeană, Hong Kong şi Macao: posibilităţi de cooperare pentru perioada 2007-2013”. Comunicarea Comisiei către Consiliul şi Parlamentul European. COM(2006) 648 final, 26.10.2006.

[3] „Uniunea Europeană, Hong Kong şi Macao: posibilităţi de cooperare pentru perioada 2007-2013”. Comunicarea Comisiei către Consiliu şi Parlamentul European. COM(2006) 648 final, 26.10.2006.